24MOC-44

Geroa Bai talde parlamentarioaren eledun Pablo Azcona Molinetek, Legebiltzarreko Eregelamenduan xedatuaren babesean, honako mozio hau aurkezten du, rOsoko Bilkuran eztabaidatu eta bozkatzeko. Lurralde Kohesiorako Batzordeak eginen du horren jarraipena.

Zioen azalpena

Estatuko gobernua, autonomia-erkidegoek eta toki-entitateek heldu diren hiru urteotan (2024, 2025 eta 2026) bete beharko duten egonkortasun-bidea behin ezagututa, argi geratu da ez direla inondik ere berdinak izanen administrazioek behin betikoz aplikatu beharko dituzten defizit-helburuak. Halatan, autonomia-erkidegoek, udalek eta gainontzeko entitateek egin beharko dute ahaleginik handiena.

Azkenik aplikatuko diren zenbatekoen arabera, estatuko administrazio publikoen defizit-helburua berriz ere % 3koa izanen da 2024an. Autonomia-erkidegoek % 0,1eko defizit-helburua bete beharko dute, eta toki-entitateek, berriz, % 0,2ko superabita eduki beharko dute. Banaketa horrek autonomia-erkidegoen eta toki-entitateen aurrezpenean –batez ere, azken horien aurrezpenean– jartzen du enfasirik handiena. Eta horiek dira, hain zuzen ere, herritarrengandik hurbilen dauden erakundeak eta ahalegin handiena egiten dutenak gizarte-politiketako inbertsioen arloan.

Aurrekontu-egonkortasunaren arloan izandako beste esperientzia batzuk ikusita, pentsatzekoa da defizit-helburu horiek ondorio larriak izan ditzaketela Nafarroako udaletan. Bidenabar esanda, Nafarroako Toki Sektore Publikoari buruzko 2021eko txostenaren arabera –Kontuen Ganberak egindako azkena, alegia–, entitate horien egoera ona zen oro har.

Txosten horren arabera, toki-entitateen finantza-egoerak hobera egin zuen pandemiaren ostean, eta, halatan, sektorearen aurrezki garbia 113 milioikoa izan zen, eta diruzaintzako gerakina, guztira, 335 milioikoa zen 2021aren amaieran. Urte hartan, zorra % 12 murriztu zen, 122 milioikoa izateraino.

Nafarroaren kasuan, bilakaera on horretaz gain, kontuan hartu beharko lirateke foru-erkidegoak toki administrazioaren arloan dauzkan eskumen historikoak. Autogobernu hori baliatu beharko litzateke, hain zuzen ere, defizit-bide horrek Nafarroako toki-entitateei eragitea ekiditeko.

Hori guztia dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua premiatzen du toki administrazioaren arloan dauzkagun eskumen historikoak aldeztu ditzan, Nafarroako toki-entitateek ez dezaten kalterik izan eta beren baliabideak eduki ahal izan ditzaten beren eskumen-esparruko politika publikoak garatzeko.

Iruñean, 2024ko martxoaren 21ean

Foru parlamentaria: Pablo Azcona Molinet